section_heading: Dizajn i razvoj
paragraph_text: Rumunjska je unatoč članstvu u Varšavskom paktu i Savjetu za uzajamnu ekonomsku pomoć nastojala u određenoj mjeri biti neovisna od Sovjetskog Saveza. Tako se zemlja umjesto kupnje sovjetskih letjelica odlučila na kupnju licence francuskog helikoptera Aérospatiale Puma i to 30. srpnja 1974. Prvi proizvedeni helikopter (pod oznakom IAR 330H) poletio je 22. listopada 1975. IAR 330 je višenamjenski helikopter te osim kao transportni može poslužiti i kao jurišni ili mornarički helikopter te gunship (naoružan teškim topovima). Sama gunship inačica (330L SOCAT) ima montirani 20 mm top, dvije strojnice kalibra 7,62 na bokovima, po dva protutenkovska X-5 projektila te četiri 57/70 mm nenavođene rakete (prema Nato standardu).